Springbokke kry afjak van tydskrif | Netwerk24
07 Desember 2018 08:56
Die haker Malcolm Marx is die enigste Suid-Afrikaanse rugbyspeler wat die tydskrif Rugby World se span van die jaar gehaal het.
Malcolm Marx is die enigste Springbok wat Rugby World se wêreldspan gehaal het. Foto: Getty Images
Ondanks Nieu-Seeland se nederlaag vanjaar teen Ierland, het vyf All Blacks die span gehaal, wat deur 12 kenners wêreldwyd gekies is.
Beauden Barrett, losskakel van die All Blacks, wat in 2016 en 2017 Wêreldrugby se speler van die jaar was, is op heelagter ingesluit, met 2018 se speler van die jaar, Jonathan Sexton wat die nr. 10-trui kry.
Benewens Barrett, is die vleuels Ben Smith en Rieko Ioane, die agtsteman Kieran Read en die slot Brodie Retallick die ander Nieu-Seelanders in die span.
Die 33-jarige Sexton se skakelmaat is sy landgenoot Conor Murray wat die helfte van die seisoen weens ’n besering misgeloop het.
Nog ’n speler wat meer bekend as losskakel is, Engeland se Owen Farrell, is op senter langs die Wallieser Jonathan Davies in die middelveld gekies.
* Span: Beauden Barrett (Nieu-Seeland), Ben Smith (Nieu-Seeland), Jonathan Davies (Wallis), Owen Farrell (Engeland), Rieko Ioane (Nieu-Seeland), Jonathan Sexton (Ierland), Conor Murray (Ierland); Kieran Read (Nieu-Seeland), David Pocock (Australië), Peter O’Mahony (Ierland), Leone Nakarawa (Fidji), Brodie Retallick (Nieu-Seeland), Tadgh Furlong (Ierland), Malcolm Marx (Suid-Afrika), Mako Vunipola (Engeland). – Sportredaksie
Meer oor: Beauden Barrett | Springbokke | All Blacks | Malcolm Marx
Sexton beste, Dyantyi ook vereer